Körl. 17/2022-KOLLIG

Tárgy: Kollégiumok bezárása a rendkívüli oktatási szünet idejére

### K Ö R L E V É L

**Jelen Körlevél az RKE/11/2022.(XI.23.) sz. rektori-kancellári-Klinikai Központ elnöki utasításának az egyes kollégiumokat érintő végrehajtásáról rendelkezik.**

**Az utasítás 2022. december 22. és 2023. január 8. között az Egyetemen a betegellátás illetve az ellátás működéséhez szükséges funkcionális szervezeti egységek kivételével általános szünetet rendel el.**

1. **Ennek értelmében a jelzett időszakban a Semmelweis Egyetem Kollégiumai – kivéve a *Kátai Gábor Kollégium*ot – teljesen zárva lesznek.**

**A kollégistáknak 2022. december 22-én 10 óráig el kell hagyniuk a kollégiumot. A személyes, használati tárgyak (ruházat, könyvek, eszközök, stb.) a lakószobákban maradhatnak, minden lakószobát lezárunk. Ettől függetlenül értéktárgyaikat (ékszer, óra, nagyértékű eszköz stb.) ne hagyják elzáratlanul a lakószobában. A lakószobához tartozó hűtőszekrények kiürítéséről gondoskodniuk kell, mert a lakószobákat áramtalanítjuk, így az ottmaradt élelmiszerek megromolhatnak. Az épületeket 14 Co fokon temperáljuk.**

**Az épületek a jelzett időszakban zárva lesznek, azok élőerős védelméről gondoskodunk. Rendkívül indokolt esetben – írásban előre az ügyintézőnek jelezve – lehetőséget biztosítok, hogy a lakószobában maradt és szükségessé vált személyes tárgyat a kollégista elvigye. Kollégista a lakószobába csak a vagyonvédelmet biztosító személlyel mehet be és az elvitt személyes holmiról jegyzőkönyv felvételére kerül sor a későbbi félreértések elkerülése érdekében.**

**A kollégisták leghamarabb férőhelyüket 2023. január 8-án 14 órától foglalhatják el.**

1. **Az Egyetem vezetésének döntése értelmében az ETK Erkel utcai épülete 2022. december 10-től 2023. február 05-ig zárva tart. Ennek megfelelően az épületben található *id. Bókay János Kollégiumban* lakóknak december 10-én 10 óráig az épületből ki kell költözniük és legkésőbb 12 óráig el kell foglalniuk kijelölt férőhelyüket és 2023. február 05-én 14 órától költözhetnek vissza. A kollégisták részére az Egyetem többi kollégiumának üres férőhelyein és vendégszobáiban biztosítunk elhelyezést. Ennek lebonyolítását az érintett kollégiumok ügyintézői szervezik és irányítják. Értelemszerűen az oktatási szünet idejére az átköltöztetett kollégistáknak is el kell hagyniuk a kijelölt kollégiumot.**

**Az elhelyezést írásban kell kérni az ügyintézőnél legkésőbb 2022. december 1-ig. A férőhelyet a Kollégiumok Igazgatósága jelöli ki.**

1. **Azon külföldi és határon túli magyar kollégisták, akiknek lakóhelye az Egyetem székhelyétől olyan távolságban van, hogy az csak repülőgéppel érhető el vagy legalább 6 óra időtartamot vesz igénybe tömegközlekedéssel, részükre, kérelmük alapján a *Kátai Gábor Kollégium*ban biztosítunk elhelyezést az oktatási szünet idejére.**

**Ugyancsak biztosítjuk ezt a lehetőséget a doktorandusz hallgatóknak, amennyiben munkáltatója által igazoltan a betegellátásban vesznek részt, vagy kutatási munkájuk ezt szükségessé teszi.**

**Elhelyezésben részesülnek az ukrajnai állandó lakcímmel rendelkező kollégisták.**

**Ezen hallgatók kérelmüket írásban legkésőbb 2022. december 08-ig adhatják le az ügyintézőnél. A férőhelyet a Kollégiumok Igazgatósága jelöli ki.**

**Azon a kollégistáknak, akik kérelmük alapján az oktatási szünet idejére a *Kátai Gábor Kollégium*ban kaptak elhelyezést, legkésőbb 2022. december 22-én 12 óráig kell kijelölt férőhelyüket elfoglalni és 2023. január 8-án 10 óráig kötelesek azt elhagyni.**

**Azon kollégisták részére, akiknek férőhelyén a *Kátai Gábor Kollégium*ban az oktatási szünet idejére más kollégium hallgatóit helyezzük el, biztosítjuk személyes, használati tárgyaik biztonságos elzárását. Kérem, hogy semmi személyes holmit ne hagyjanak az érintett lakószobákban.**

**A *Kátai Gábor Kollégium*ban biztosítjuk a napi takarítást és ügyeleti szinten karbantartást, ügyintézést.**

1. **Nem tudjuk biztosítani az oktatási szünet idejére más indokkal kérvényt benyújtó kollégista elhelyezését.**

**Kérem, hogy a megjelölt határidőket pontosan tartsák be. Tudom, hogy ez a helyzet sokaknak kellemetlenséget, nehézséget okoz, mégis kérek mindenkit, hogy a válsághelyzetre való tekintettel segítsék az egyetem vezetése döntésének végrehajtását. Ez közös érdekünk.**

Budapest, 2022. november 24.

Dr. Godó Ferenc

s.k.

igazgató